**A MAB akkreditációs elvárásai, SZAKMAI BÍRÁLATI SZEMPONTJAI (SzBSz) mesterképzési szak létesítésének, képzési és kimeneti követelményeinek (KKK) véleményezésében**

#  Hatályos: 2022. október 21-től

## Tartalom: oldal

#### A MESTERKÉPZÉSI SZAK LÉTESÍTÉSÉNEK INDOKOLTSÁGA 2

#### A SZAK tervezett KÉPZÉSI ÉS KIMENETI KÖVETELMÉNYEI 3

#### Melléklet: A mesterképzésben szerezhető végzettségi szint jellemzői 4

**Jogszabályi háttér:**

A MAB a mesterszakok létesítése szakmai bírálati szempontjainak (SzBSz) összeállításánál kiindulási alapnak tekinti a nemzeti felsőoktatásról szóló 2011. évi CCIV. törvény (Nftv) vonatkozó rendelkezéseit és a 65/2021. (XII. 29.) ITM rendelet (a felsőoktatásban szerezhető képesítések jegyzékéről és az új képzések létesítéséről) vonatkozó előírásait, különösen az 5. Alapképzési és mesterképzési szak és a szakon szerezhető szakképzettség felsőoktatási képesítési jegyzékbe történő felvételének kezdeményezése fejezet alábbi pontját:

**5. § (1)** A Magyar Felsőoktatási Akkreditációs Bizottság véleményt nyilvánít arról, hogy

1. a létesítési dokumentum szakmai véleményeire is figyelemmel[[1]](#footnote-1), indokolt-e a szak létesítése,
2. a képzési és kimeneti követelmény alapján, a szakon a szakképzettség megszerzésével szerezhető tudás követelményei - a tudás, a képesség, attitűd, illetve az autonómia és felelősség jellemzői - megfelelnek-e az MKKR adott besorolási szintjén meghatározott minimális követelményeknek, és ez alapján a szakra meghatározott képzési és kimeneti követelmények - az oklevelek hazai és külföldi megfeleltethetőségét is figyelembe véve - várhatóan megfelelő színvonalú kibocsátást biztosítanak-e.

**I. A MESTERKÉPZÉSI SZAK[[2]](#footnote-2) LÉTESÍTÉSÉNEK INDOKOLTSÁGA**

A szak(szakirány) létesítése – a megismert szakmai véleményekre1 is figyelemmel – akkreditációs szempontból is indokolt, amennyiben:

1. Önálló mesterképzési szakként (vagy annak szakirányaként) indokolt a létesítése, azaz a program szakmai tartalma és képzési célja a meglévő, rokonítható mesterképzési szakokétól karakteresen eltér, azaz más kimeneti kompetenciákra fókuszál, más szakképzettséget ad.
2. Valószínűsíthető az adott szakképzettséget igazoló oklevelek hazai és külföldi megfeleltethetősége:
	1. A szak létesítése figyelemmel van a felsőoktatás ismert nemzetközi trendjeire.
	2. Megalapozott a szakképzettségnek az európai, illetve a hazai képesítési keretrendszer (EKKR, ill. MKKR) szerinti 7. szintbe sorolása[[3]](#footnote-3).
3. Pedagógus szakképzettséget adó szak létesítése esetén:\*

Illetékes szakmai szervezet véleménye támassza alá, hogy a szak és a szakképzettség, valamint a képzési és kimeneti követelmények és az abban meghatározott, a szakképzettség megszerzésével szerezhető tudás a köznevelés rendszerébe illeszkedő, szükséges, és a Nemzeti alaptantervvel[[4]](#footnote-4) összhangban levő.

**II. A SZAK tervezett KÉPZÉSI ÉS KIMENETI KÖVETELMÉNYEI**

### A mesterképzési szak és a megszerezhető szakképzettség(ek) megnevezése legyen összhangban.

1. A szakon megszerezhető szakképzettséget az előírt kompetencia-elemek (*tudás, képesség, attitűd, autonómia és felelősség*) az MKKR 7. szintjének megfelelően1, a képzés céljával összhangban és egyértelmű, tömör, szakszerű megfogalmazásban írják le.
2. Az előírt kompetencia-elemekkel legyenek összhangban a meghatározó tudományágak, ill. szakterületek, amelyekből a szak felépül, és informatív módon (pl. *a nagyobb szakterületi komponensek közötti kreditarány megadásával*), a képzési program, tanterv összeállításához irányadóan kerüljenek megadásra.
3. A tervezett előtanulmányi feltételek, a feltétel nélkül, illetve feltétellel belépők körének megadása racionális, körültekintő, kellően rugalmas, de szakmailag megalapozott legyen, az adott mesterszintű kompetenciák elsajátítását hatékonyan lehetővé tevő képzést körvonalazzon.

### A szak jelzett orientációja[[5]](#footnote-5) legyen összhangban a megadott képzési szakmai tartalmakkal és kompetenciákkal, a képzés céljának elérését – benne a továbblépésre való felkészítést is – megfelelően szolgálja.

1. A tervezett képzési idő (kredit, félév) a jelzett szakmai tartalmak, kompetenciák elsajátítására legyen megfelelő, elegendő.
2. A szak a jelzett képzési területbe diszciplinárisan, szakmai tartalmát illetően illeszkedjen.

**Összegző elvárás** a MAB szakértői vélemény-tartalmára a KKK-ról – a jogszabályban[[6]](#footnote-6)előírtak értelmében:

* + A szakon a szakképzettség megszerzésével szerezhető szakmai tudás-tartalmak – a tudás, a képesség, attitűd, illetve az autonómia és felelősség jellemzői – feleljenek meg az MKKR 7. besorolási szintjén meghatározott minimális követelményeknek.
	+ Ez alapján a szakra meghatározott képzési és kimeneti követelmények – az oklevelek hazai és külföldi megfeleltethetőségét is figyelembe véve – várhatóan megfelelő színvonalú kibocsátást tudjanak biztosítani az adott képzési terület e szakján.

## MELLÉKLET: bírálati segédlet mesterképzési szak létesítésének véleményezéséhez, MKKR szintbesorolása megfelelőségének megállapításához

Kivonat az „A felsőoktatási szakképzések, az alap- és mesterképzések, valamint hitéleti képzések a 2022/23-as tanévtől alkalmazandó képzési és kimeneti követelményei” című dokumentumból:

#### 3. Mesterképzésben (osztott és osztatlan képzésben) szerezhető végzettségi szint jellemzői

Mesterképzésben mesterfokozatot az szerezhet, aki rendelkezik a következő tudás, képesség, attitűd, illetve autonómia és felelősség kompetenciákkal:

#### tudása

* Ismeri szakterülete általános és specifikus jellemzőit, határait, legfontosabb fejlődési irányait, a szakterület kapcsolódását a rokon szakterületekhez.
* Részletekbe menően ismeri az adott szakterület összefüggéseit, elméleteit és az ezeket felépítő terminológiát.
* Ismeri szakterületének sajátos kutatási (ismeretszerzési és probléma-megoldási) módszereit, absztrakciós technikáit, az elvi kérdések gyakorlati vonatkozásainak kidolgozási módjait.
* Jól ismeri szakterülete szókincsét, az írott és beszélt nyelvi kommunikáció sajátosságait: legfontosabb formáit, módszereit, és technikáit anyanyelvén és legalább egy idegen nyelven.
* Birtokában van azon ismeretek körének, amelyek szükségesek az adott és más képzési területen folyó doktori képzésbe való belépéshez.
* Részletekbe menően ismeri a szakterületéhez kapcsolódó jogi szabályozást, az etikai normákat.

#### képességei

* Elvégzi az adott szakterület ismeretrendszerét alkotó különböző elképzelések részletes analízisét, az átfogó és speciális összefüggéseket szintetizálva megfogalmazza és ezekkel adekvát értékelő tevékenységet végez.
* Sokoldalú, interdiszciplináris megközelítéssel azonosít speciális szakmai problémákat, feltárja és megfogalmazza az azok megoldásához szükséges részletes elméleti és gyakorlati hátteret.
* A szakterület elméleteit és az azokkal összefüggő terminológiát a problémák megoldásakor innovatív módon alkalmazza.
* Feladatai ellátása során együttműködik a kapcsolódó szakterületek képviselőivel.
* Magas szinten használja a szakterület ismeretközvetítési technikáit, és dolgozza fel a magyar és idegen nyelvű publikációs forrásait, rendelkezik a hatékony információkutatás, -feldolgozás ismereteivel a szakterülete vonatkozásában.
* Szakterületének egyes résztémáiról önálló, szaktudományos formájú összefoglalókat, elemzéseket készít.

#### attitűdje

* Vállalja azokat az átfogó és speciális viszonyokat, azt a szakmai identitást, amelyek szakterülete sajátos karakterét, személyes és közösségi szerepét alkotják.
* Hitelesen közvetíti szakmája összefoglaló és részletezett problémaköreit.
* Új, komplex megközelítést kívánó, stratégiai döntési helyzetekben, illetve nem várt élethelyzetekben is a jogszabályok és etikai normák teljes körű figyelembevételével hozza meg döntését.
* Kezdeményező szerepet vállal szakmájának a közösség szolgálatába állítására.
* Fejlett szakmai identitással, hivatástudattal rendelkezik, amelyet a szakmai és szélesebb társadalmi közösség felé is vállal.
* Törekszik arra, hogy szakterülete legújabb eredményeit saját fejlődésének szolgálatába állítsa.
* Szakterülete legfontosabb problémái kapcsán átlátja és képviseli az azokat meghatározó aktív állampolgári, műveltségi elemeket.
* Magáévá teszi azt az elvet, hogy a folyamatos szakmai szocializáció és a személyes tanulás a közjó szolgálatában áll.

#### autonómiája és felelőssége

* Jelentős mértékű önállósággal végzi átfogó és speciális szakmai kérdések végiggondolását és adott források alapján történő kidolgozását.
* Kialakított szakmai véleményét előre ismert döntési helyzetekben önállóan képviseli.
* Önállóan tervezi meg és végzi tevékenységeit.
* Új, komplex döntési helyzetekben is felelősséget vállal azok környezeti és társadalmi hatásaiért.
* Bekapcsolódik kutatási és fejlesztési projektekbe, a projektcsoportban a cél elérése érdekében autonóm módon, a csoport többi tagjával együttműködve mozgósítja elméleti és gyakorlati tudását, képességeit.
* Különböző bonyolultságú és különböző mértékben kiszámítható kontextusokban a módszerek és technikák széles körét alkalmazza önállóan a gyakorlatban.
1. 65/2021. (XII. 29.) ITM rendelet 4. § (4) A létesítési dokumentumnak tartalmaznia kell: (…)

de) a szakmai szervezetek és a munkaadók, valamint az ágazati szintű foglalkoztatásban érdekelt miniszter véleményét;

f) a Magyar Felsőoktatási Akkreditációs Bizottság 5. § (1) bekezdése szerinti véleményét;

*g)* a Felsőoktatási Tervezési Testület 5. § (1) bekezdése szerinti véleményét; [↑](#footnote-ref-1)
2. **Nftv. 15. § (4)** A mesterképzésben mesterfokozat (magister, master of science, master of profession, master of arts) és szakképzettség szerezhető. A mesterfokozat a felsőoktatás egymásra épülő képzési ciklusainak a második felsőfokú végzettségi szintje. A mesterképzés képzési és kimeneti követelményei határozzák meg, hogy milyen szakképzettség szerezhető a mesterképzésben. A mesterképzésben - figyelembe véve az (5) bekezdésben meghatározottakat - legalább hatvan kreditet kell és legfeljebb százhúsz kreditet lehet megszerezni. A képzési idő legalább két, legfeljebb négy félév.

**Nftv. 15. § (5)** Az osztatlan képzésben legalább háromszáz kreditet kell és legfeljebb háromszázhatvan kreditet lehet megszerezni. A képzési idő legalább tíz és legfeljebb tizenkét félév [↑](#footnote-ref-2)
3. Lásd a mellékletet („A mesterképzésben szerezhető végzettségi szint jellemzői”)

\* Nemzetközi közös képzés, azaz magyar és külföldi felsőoktatási intézmények közös képzésének létesítése esetén nem előírás [↑](#footnote-ref-3)
4. pontosabban: a NAT feladatellátásra, illetve az adott műveltségterületre vonatkozó követelményeivel [↑](#footnote-ref-4)
5. **A felsőoktatási szakképzések, az alap- és mesterképzések, valamint hitéleti képzések a 2022/23-as tanévtől alkalmazandó képzési és kimeneti követelményei 1. melléklet 5. pont:**

	1. kiemelten elméletorientált, amelyben az elméleti jellegű ismeretátadás aránya 70–80 százalék,
	2. elméletorientált, amelyben az elméleti jellegű ismeretátadás aránya 60–70 százalék,
	3. kiegyensúlyozott, amelyben az elméleti jellegű ismeretátadás aránya 40–60 százalék,
	4. gyakorlatorientált, amelyben a gyakorlati jellegű ismeretszerzés aránya 60–70 százalék
	5. kiemelten gyakorlatorientált, amelyben a gyakorlati jellegű ismeretszerzés aránya 70–80 százalék. [↑](#footnote-ref-5)
6. Ld. **65/2021. (XII. 29.) ITM rendelet 5. § (1)** [↑](#footnote-ref-6)